Grevlingen skole og kultursenter

Grevlingen skole og kultursenter, også kjent som Grevlingen ungdomsskole er en ungdomsskole i Vestby kommune i Viken. Skolen ligger i Son, og tar imot elever fra barneskolene Son, Hølen og Brevik. Navnet «Grevlingen» kommer fra området skolen ligger i.

Skolen ble åpnet ved skolestart høsten 2006, som erstatning for Såner ungdomsskole som ble nedlagt våren samme år. Den er tilpasset moderne undervisningsformer, med åpne baser, auditorier og grupperom i stedet for tradisjonelle klasserom. Det er totalt plass til ca. 360 elever fordelt på tre baser, en til hvert trinn. Skolen har også kantine med 90 plasser, en kultursal med sitteplass til 180, et idrettsbygg med plass til 650 og svømmebasseng på 25 meter.

I tillegg til skolefunksjonene fungerer Grevlingen som kultursenter for Sonsområdet.

Ungdomsskoler i Viken
Skoler i Vestby
Kultur i Vestby